Staking oor lone raak gewelddadigFoto: Facebook via Henry Marais ŉ Staking deur werkers by die Makro-winkel in Woodmead, Johannesburg, het Vrydag gewelddadig geraak toe stakers na bewering voertuie met klippe bestook het. Die werkers by die winkel staak al die afgelope week weens ontevredenheid oor lone. Marune Rossouw, ŉ werknemer van Thomson Reuters, het aan Reuters gesê sy is saam met ongeveer 50 ander mense in die winkel vasgekeer aangesien betogende werkers buite die winkel klippe na verbygaande voertuie slinger. “Ons is binne vasgekeer, in die drankafdeling, en die mense toyi-toyi buite,” het sy telefonies gesê. “Hulle het vir ons gesê om na die agterkant van die winkel te beweeg.” ŉ Woordvoerder van Massmart, die Suid-Afrikaanse afdeling van Wal-Mart wat die winkel bedryf, kon nie onmiddellik die voorval aan Reuters bevestig nie. Kapt. Allie Kodisang, woordvoerder vir die polisie in die gebied, kon ook nie die voorval bevestig nie en Maroela Media wag op meer inligting. Intussen het gebruikers op sosiale media ander gewaarsku om die gebied te vermy.